ልማት ባንክ የብድር ፖሊሲውን በድጋሚ እንዲከልስ ታዘዘ
የኢትዮጵያ ልማት ባንክ ባለፈው ዓመት ያሻሻለውን የብድር ፖሊሲውን በድጋሚ በመከለስ፣ በአበባና በፍራፍሬ ዘርፍ የተሰማሩ የውጭ ባለሀብቶችን የተሻለ ብድር ተጠቃሚ እንዲያደርግ መታዘዙን ምንጮች ገለጹ፡፡ትዕዛዙ የመጣው በጠቅላይ ሚኒስትሩ በሚመራው የኢትዮጵያ ኢንቨስትመንት ቦርድ መሆኑን የገለጹት ምንጮች፣ ባንኩ በአበባና በፍራፍሬ ምርት ዘርፍ የተሰማሩ የውጭ ባለሀብቶችን በዝቅተኛው የብድር ማስያዣ ምጣኔ እንዲያስተናግድ የሚያዝ መሆኑን ጠቁመዋል፡፡የኢትዮጵያ ልማት ባንክ ቀድሞ ሲገለገልበት የነበረውን የብድር ፖሊሲ ባለፈው ዓመት ኅዳር ወር ላይ አሻሽሏል፡፡ በዚህም መሠረት ከባንኩ የኢንቨስትመንት ካፒታል ብድር ማግኘት ለሚፈልጉ የውጭ ባለሀብቶች 50/50 በሚባለው የብድር ምጣኔ እንዲስተናገዱ፣ የአገር ውስጥ ባለሀብቶች ደግሞ ቀደም ሲል ይጠቀሙበት የነበረውን 70/30 ምጣኔ በማስተካከል 75/25 ምጣኔ እንዲስተናገዱ ማድረጉን መዘገባችን ይታወሳል፡፡የኢትዮጵያ ኢንቨስትመንት ቦርድ ሰሞኑን በሰጠው ውሳኔ መሠረት፣ በአበባና በፍራፍሬ ዘርፍ ላይ የተሰማሩ የውጭ ባለሀብቶች በሌሎች ዘርፎች ከሚሳተፉ ኢንቨስተሮች በተለየ ሁኔታ እንደ ኢትዮጵያውያን በ75/25 የብድር ምጣኔ እንዲስተናገዱ ማዘዙን ጠቁመዋል፡፡በዚህም መሠረት የኢንቨስትመንት ካፒታል የሚፈልጉ በአበባና በፍራፍሬ ዘርፍ የተሰማሩ የውጭ ባለሀብቶች የጠየቁትን የብድር መጠን 25 በመቶ ሲያስይዙ፣ 75 በመቶ ብድር እንዲያገኙ ውሳኔ መሰጠቱን አስረድተዋል፡፡በጠቅላይ ሚኒስትር ኃይለ ማርየም ደሳለኝ የሚመራው የኢንቨስትመንት ቦርድ በአበባና በፍራፍሬ ዘርፍ የተሰማሩ የውጭ ባለሀብቶችን የተሻለ ድጋፍ ለመስጠት የወሰነው፣ ዘርፉ በፈጠረው ከፍተኛ የሥራ ዕድል ምክንያት መሆኑን ምንጮች ጠቁመዋል፡፡የአበባና የፍራፍሬ ልማት ዘርፍ በኢትዮጵያ የአጭር ጊዜ ዕድሜ ቢኖረውም ከፍተኛ ኢኮኖሚያዊ ፋይዳ በመጫወት ላይ እንደሚገኝ መረጃዎች ያመለክታሉ፡፡በአሁኑ ወቅት ከ60 በላይ በአበባና በፍራፍሬ ዘርፍ የተሰማሩ የአገር ውስጥና የውጭ ባለሀብቶች የተያዙ እርሻዎች ይገኛሉ፡፡ ከእነዚህ ውስጥ አብዛኞቹ የውጭ ባለሀብቶች ሲሆኑ፣ በተለይም በገጠርና ከፊል ከተሞች ለሚገኙ ሴቶች ከፍተኛ የሥራ ዕድል ፈጥረዋል፡፡ከአዲስ አበባ 160 ኪሎ ሜትር ርቀት ላይ በምትገኘው ዝዋይ ከተማ ሰፊ የአበባ እርሻ የያዘው አፋር ፍሎራ ለብቻው ለስድስት ሺሕ ሠራተኞች የሥራ ዕድል መፍጠሩን መረጃዎች አመልክተዋል፡፡ በተጨማሪም ይኼው ዘርፍ ለአገሪቱ ከፍተኛ የውጭ ምንዛሪ ምንጭ ሆኗል፡፡ በ2008 ዓ.ም. 275 ሚሊዮን ዶላር አስገብቷል፡፡በጠቅላይ ሚኒስትሩ የሚመራው የኢንቨስትመንት ቦርድ ከዚህ ውሳኔ አስቀድሞ በነበረው ሌላ ስብሰባ፣ በአገሪቱ ተከስቶ በነበረው ሁከት ምክንያት ጉዳት ለደረሰባቸው 23 የአበባ እርሻዎች የአንድ ዓመት የታክስ እፎይታና የቀረጥ ነፃ መብት መወሰኑን መዘገባችን አይዘነጋም፡፡